Source: https://www.cus.sk/blog/zdanovacie-obdobie-odpocet-dph.php?id=48
Timestamp: 2019-02-20 17:38:41+00:00
Document Index: 11324158

Matched Legal Cases: ['§ 49', '§ 51', '§ 69', '§ 70', '§ 69', '§ 70', '§ 69', '§ 69', '§ 70', '§ 69', '§ 70', '§ 51', '§ 51']

Určenie zdaňovacieho obdobia pre odpočítanie DPH v príkladoch
Podľa § 49 ods. 1 zákona o dani z pridanej hodnoty právo na odpočítanie dane z dodaných tovarov a z dodaných služieb vzniká platiteľovi dane v ten deň, kedy pri dodaní tovaru alebo pri dodaní služby vzniká daňová povinnosť.
Právo na odpočítanie dane však môže platiteľ dane uplatniť len v tom prípade, ak splní podmienky stanovené zákonom. Podľa ustanovenia § 51 ods. 1 zákona, právo na odpočítanie dane môže platiteľ dane uplatniť:
pri zdaniteľnom obchode (dodaní tovaru resp. dodaní služby) v tuzemsku ak má faktúru vyhotovenú platiteľom dane, ktorému pri zdaniteľnom obchode (dodaní tovaru resp. dodaní služby) vznikla daňová povinnosť
pri zdaniteľnom obchode, ktorým je dodanie služby s miestom plnenia v tuzemsku, pričom službu dodala zahraničná osoba z iného členského štátu alebo osoba z tretieho štátu a platiteľovi dane prijímajúcemu službu vzniká povinnosť zaplatiť na Slovensku daň podľa § 69 ods. 2 a 3 ak je daň uvedená v záznamoch podľa § 70.
pri zdaniteľnom obchode, ktorým je dodanie tovaru spojené s jeho inštaláciou alebo montážou, ktorý dodala zahraničná osoba z iného členského štátu alebo osoba z tretieho štátu a platiteľovi dane nadobúdajúcemu tovar vzniká povinnosť zaplatiť daň na Slovensku podľa § 69 ods. 2 ak je daň uvedená v záznamoch podľa § 70
pri nadobudnutí tovaru z iného členského štátu a platiteľovi nadobúdajúcemu tovar vzniká povinnosť zaplatiť na Slovensku daň podľa § 69 ods. 6, ak má faktúru od dodávateľa tovaru z iného členského štátu
pri zdaniteľnom obchode s miestom dodania v tuzemsku, pri ktorom platiteľovi prijímajúcemu zdaniteľný obchod vzniká povinnosť zaplatiť podľa § 69 ods. 10 až 12, ak je daň uvedená v záznamoch podľa § 70
pri dovoze tovaru ak má dovozný doklad potvrdený colným orgánom, v ktorom je platiteľ dane uvedený ako príjemca alebo dovozca.
Kedy je možné daň odpočítať?
Platiteľ dane môže vykonať odpočítanie dane, ktorú voči nemu uplatnil iný platiteľ dane v tuzemsku alebo ktorá bola ním uplatnená pri nadobudnutí tovaru z iného členského štátu alebo ktorá bola zaplatená v tuzemsku pri dovoze tovaru, najskôr v zdaňovacom období, v ktorom právo na odpočítanie dane vzniklo a najneskôr v poslednom zdaňovacom období kalendárneho roka, v ktorom právo na odpočítanie dane vzniklo, za podmienky, že do uplynutia lehoty na podanie daňového priznania za zdaňovacie obdobie v ktorom uplatňuje právo na odpočítanie dane má faktúru (vystavenú tuzemským platiteľom dane alebo dodávateľom z iného členského štátu alebo dovozný doklad).
Platiteľ dane môže vykonať odpočítanie dane, ktorú je povinný zaplatiť podľa § 69 ods. 2 až 4 a 10 až 12 najskôr v zdaňovacom období v ktorom právo na odpočítanie dane vzniklo (t.j. v zdaňovacom období v ktorom ním zaplatenú daň zaevidoval v záznamoch podľa § 70) a najneskôr v poslednom zdaňovacom období kalendárneho roka, v ktorom právo na odpočítanie vzniklo.
Firma A (mesačný platiteľ dane) dňa 15.mája dodala firme B (mesačný platiteľ dane) tovar. Z uvedeného vyplýva, že dňa 15 mája vznikla firme A daňová povinnosť a v tento istý deň t.j. 15. mája vzniklo firme B právo na odpočítanie dane. Firma A vystavila dňa 30. mája faktúru, ktorú firma B obdŕžala dňa 5. júna.
V uvedenom prípade si firma B môže uplatniť právo na odpočítanie dane:
a) najskôr v zdaňovacom období máj (právo na odpočítanie dane vzniklo firme B 15. mája a faktúru vystavenú firmou A obdŕžala 5. júna t.j. do lehoty na podanie daňového priznania za máj, v ktorom si uplatňuje odpočítanie dane)
b) najneskôr v zdaňovacom období december (právo na odpočítanie dane vzniklo firme 15. mája a faktúru vystavenú firmou A obdŕžala 5. júna t.j. do lehoty na podanie daňového priznania za december, v ktorom si uplatňuje odpočítanie dane).
Zo znenia § 51 ods. 2 teda vyplýva, že v prípade, ak by v uvedenom príklade firma B obdŕžala faktúru dňa 5. júna, ale odpočítanie dane si neuplatnila v zdaňovacom období máj a ani v zdaňovacom období jún a túto skutočnosť zistí v mesiaci júl, môže si uplatniť odpočítanie dane v zdaňovacom období júl (alebo v hociktorom zo zdaňovacích období august – december). To znamená, že platiteľ dane v takomto prípade nepodáva dodatočné daňové priznanie.
Zo znenia § 51 ods. 2 ďalej vyplýva, že v prípade ak platiteľ dane nemá faktúru (vystavenú tuzemským platiteľom dane alebo dodávateľom z iného členského štátu) alebo dovozný doklad do uplynutia lehoty na podanie daňového priznania za posledné zdaňovacie obdobie kalendárneho roka, v ktorom právo na odpočítanie dane vzniklo, vykoná odpočítanie dane v tom zdaňovacom období, v ktorom dostane faktúru (vystavenú tuzemským platiteľom dane alebo dodávateľom z iného členského štátu) alebo dovozný doklad.
Firma A (mesačný platiteľ dane) dňa 20.decembra dodala firme B (mesačný platiteľ dane) tovar. Z uvedeného vyplýva, že dňa 20. decembra vznikla firme A daňová povinnosť a v tento istý deň t.j. 20. decembra vzniklo firme B právo na odpočítanie dane. Firma A vystavila dňa 31. decembra faktúru, ktorú firma B obdŕžala dňa 5. februára. nasledujúceho kalendárneho roka.
V uvedenom prípade si firma A musí uplatniť právo na odpočítanie dane len v zdaňovacom období február nasledujúceho kalendárneho roka.
Slovenská firma A (mesačný platiteľ dane) uzatvorila kúpnu zmluvu s českou firmou B, ktorá (má pridelené české identifikačné číslo). Slovenská firma A nadobudla právo disponovať s tovarom 27. januára pričom tento svoj tovar prepravila z Českej republiky na Slovensko 28. januára. K nadobudnutiu tovaru z iného členského štátu v tomto uvedenom prípade došlo 28. januára, kedy sú splnené obidve podmienky určujúce že došlo k nadobudnutiu tovaru z iného členského štátu a to:
že slovenská firma A nadobudla právo disponovať s tovarom ako vlastník
že predmetný tovar bol prepravený z Českej republiky na Slovensko.
Vzhľadom k tomu, že slovenská firma A do lehoty na podanie daňového priznania za január t.j. do 25. februára neobdŕžala od českej firmy B faktúru, nemohla dátum vystavenia faktúry považovať za dátum vzniku daňovej povinnosti pri nadobudnutí tovaru z iného členského štátu. Z tohto dôvodu za dátum vzniku daňovej povinnosti slovenská firma A považovala 15. deň kalendárneho mesiaca nasledujúceho po mesiaci v ktorom sa uskutočnilo nadobudnutie tovaru z iného členského štátu t.j. 15. február (k nadobudnutiu tovaru z iného členského štátu došlo 28 januára a 15. deň kalendárneho mesiaca nasledujúceho po mesiaci v ktorom došlo k nadobudnutiu tovaru je 15. február).
Z uvedeného dôvodu preto firma A nadobudnutý tovar z iného členského štátu zdanila v zdaňovacom období február, za ktoré podala daňové priznanie dňa 25. marca. V tomto zdaňovacom období síce firma A nadobudnutý tovar zdanila, ale z dôvodu že nevlastní faktúru vystavenú českou firmou B, si v zdaňovacom období február nemôže uplatniť odpočítanie tejto dane.
Slovenská firma A obdŕžala faktúru od českej firmy B dňa 31. marca, pričom zistí, že dátum vystavenia faktúry je 31. január. Vzhľadom k tomu, že faktúra bola vystavená po nadobudnutí tovaru z iného členského štátu (dátum nadobudnutia tovaru je 28. január) ale pred 15. dňom kalendárneho mesiaca nasledujúceho po mesiaci v ktorom sa uskutočnilo nadobudnutie tovaru t.j. pred 15. februárom dátumom vzniku daňovej povinnosti je v tomto prípade 31. január t.j. deň vystavenia faktúry.
Slovenská firma A však pri tomto nadobudnutí tovaru určila ako deň vzniku daňovej povinnosti 15. február t.j. 15. deň kalendárneho mesiaca nasledujúceho po mesiaci v ktorom sa uskutočnilo nadobudnutie tovaru.
Z uvedeného dôvodu je firma A povinná podať dodatočné daňové priznanie za zdaňovacie obdobie január v ktorom firma A zdaní nadobudnutý tovar z iného členského štátu ale súčasne v zdaňovacom období január si môže uplatniť aj svoje právo na odpočítanie tejto dane. Z uvedenej skutočnosti vyplýva, že podanie dodatočného daňového priznania bude pre firmu A neutrálne.
Firma A je povinná však podať aj dodatočné daňové priznanie za zdaňovacie obdobie február, ktorým si zníži vlastnú daňovú povinnosť resp. zvýši svoj nadmerný odpočet z dôvodu, že zníži daň na výstupe vzťahujúcu sa na nadobudnutie tovaru z iného členského štátu.